Почитуван владика митрополит Јосиф,почитувани останати преставници на Кумановско-осоговската епархија,
Почитувани пратеници во Собранието,
Почитувани градоначалници и претставници на збратимените градови,
Почитуван претседател на Советот и советници,
Раководители на државните и локалните институции, 
Ценети сограѓани, дами и господа,
Добредојдовте во Крива Паланка!
Добредојдовте во градот на двајцата светители-свети Јоаким Осоговски и свети Јоаким Крчовски.
Добредојдовте во градот на двете реки- Крива и Дурачка, кои се среќаваат во неговото срце.
Добредојдовте во градот на Кирил Ценевски, Милица Стојанова и Роберт Глигоров - творци кои ја задолжија нашата култура и го понесоа името на Крива Паланка далеку од нејзините граници.
Добредојдовте во градот на верата, уметноста и гостопримството, во градот на луѓето со големо срце, кои денес со сите Вас ја споделуваат радоста на својот убав и светол празник!
Секој град ги памети своите историски пресвртници,  кои ја одредуваат судбината на неговите луѓе и ја обединуваат целата заедница. 
За Крива Паланка, тоа е 8 Октомври-датум во кој се обединети нашата историја, нашата слобода и нашата гордост, трајно вграден во нашете колективното паметење и достоинството на генерациите што го создавале нашиот град.
Овој ден е срцето на Крива Паланка.
Особена чест ми е што денес, заедно со сите Вас, одбележуваме 82 години од ослободувањето на нашиот град во 1944 година-осумдесет и две години слобода, во кои генерации кривопаланчани вложувале труд, знаење и љубов за градот да расте и да живее.
Во темелите на секое наше достигнување стои жртвата на оние што ја извојувале слободата. Затоа денес, со длабок пиетет, се поклонуваме пред борците и жртвите на Народноослободителната борба, како и пред сите што пред нив сонувале за слободна Македонија и со својата визија, борба и саможртва го трасирале патот кон неа.
Нивното дело нè обврзува, нивната жртва останува во нашето паметење, а нивниот завет продолжува преку нас и нашата одговорност кон иднината.
Слободата е наследство што секоја генерација мора да го разбере, да го чува и одново да го заслужи-со знаење, со култура, со солидарност и со одговорност кон животот и иднината на својот народ.
Ние научивме дека нашиот град не е само крстопат каде што се среќавале војски, интереси и судбини. 
Научивме дека тој е местото каде се среќаваат нашите срца ,нашите спомени и надежи.
Денес Крива Паланка е град што своето минато го носи со гордост! 
Град кој точно знае од каде доаѓа и одлучно знае каде чекори.
Не дозволивме нашиот град да биде само молчелив споменик на минатото.
Ја претворивме нашата славна историја во сила, со која ја создаваме иднината.
Денес Крива Паланка блеска како модерен, зелен и европски ориентиран град. Препознатлив по својата уредност  и длабока човечка и социјална посветеност. 
Пример за одговорен развој, промислено урбано планирање , еколошка свест и  културна ренесанса што ја враќа гордоста и душата на неговите луѓе.

Почитувани,
Можеби денес не знаеме како ќе изгледа Крива Паланка по триесет или педесет години. Но знаеме врз што ќе се гради нејзината иднина - врз достоинството на кривопаланчанецот, цврсто како Осоговските Планини и чисто како бистрите води на Крива Река.
Нашиот град го создавале многу генерации. Го граделе и денес го градат мајстори, учители, лекари, работници, уметници, земјоделци, ученици, родители и волонтери. 
Луѓе што секое утро стануваат со чувство на одговорност, што чесно работат и што со своите раце, знаење и срце оставаат нешто вредно зад себе.
Го градел учителот што на детето му отворал пат кон знаењето. 
Лекарот што се борел за човечки живот. 
Работникот и земјоделецот што со труд го обезбедувале лебот за своето семејство. 
Родителот што го учел своето дете да биде чесен човек. 
Волонтерот што бил тука кога некому му била потребна грижа и помош.
Можеби историјата не ги запишала сите нивни имиња. Но нивните дела се насекаде околу нас. Нивниот труд е во темелите на овој град. Нивните одрекувања се во можностите што ги имаме денес. Нивната љубов е во сè што со гордост го нарекуваме наше.
Впрочем и најголемата сила на Крива Паланка отсекогаш била во нејзините луѓе - во нивната чесност, истрајност и подготвеност да направат нешто добро за својот град.
И тие заслужуваат да бидат споменати. Да бидат почитувани. Да им се каже јасно и гласно: Вашиот труд има вредност. Вашиот придонес се памети. Овој празник Ви припаѓа и Вам!
На сите Вас Ви упатувам длабока благодарност - за секој ден чесна работа, за секое добро дело, за секоја подадена рака и за секој пат кога застанавте до својот град.
Вие сте темелот на Крива Паланка. Вие сте нејзината сила. И врз таа сила заедно ќе ја градиме нејзината иднина!
Ценети гости,
Секој град има свои пресудни времиња. Време на оние што го ослободувале, време на оние што го граделе и време на оние што го менувале.
Денес е нашето време. И тоа време мора да го оправдаме со дела!
Јас ја имам честа да го водам градот во кој се моите корени, моите спомени и сè она што ме изградило како човек. 
Во овој град ја гледам иднината на моите деца и на децата на моите сограѓани.
Затоа, секоја одлука за Крива Паланка за мене е лична одговорност. 
Секој решен проблем ме радува. Секој нерешен проблем ме обврзува. Секоја можност за овој град бара да вложам знаење, сила и упорност за да стане реалност.
Вашата доверба за мене е долг. Долг што се враќа со работа, со одговорност и со дела!
Да се биде прв човек на општината значи да имаш храброст и решителност да преземеш одговорност. Да застанеш пред граѓаните со сработеното.
 Да ги слушаш и тогаш кога нивните зборови се тешки. Да ја носиш тежината на одлуките и да останеш достоен на довербата која што ти ја дале.
За мене, дадениот збор е обврска. А сработеното е одговорот што им го должам на граѓаните.
Сакам зад мојата работа да останат дела што ќе го надживеат нашето време. Дела што ќе им служат на луѓето и што генерациите по нас ќе ги наследат со гордост.
Во годините што се зад нас, заедно направивме многу. Изградивме и обновивме улици и патишта. Уредивме простори што денес им припаѓаат на сите. Вложувавме во образованието, во културата, во младите и во содржини што му дадоа нов облик и живот на градот.
Во секоја од тие промени има вложен труд. Има истрајност, има одлуки и има луѓе што верувале дека Крива Паланка може повеќе и работеле токму и тоа да се оствари.
Денес пред сработеното стоиме со гордост. 
Пред она што допрва треба да го направиме-со уште поголема решителност. 
А пред нашите сограѓани -со одговорност!
Мерката за нашата работа е животот на нашите сограѓани: детето што расте во подобри услови, младиот човек што добива можност, семејството што чувствува сигурност и човекот што знае дека неговиот град се грижи за него.
Секое наше дело мора да има јасна смисла-да направи нечиј живот да биде  подобар.
Кога еден ден ќе се зборува за нашето време, сакам зад тие зборови да стојат дела. Да стои град што напредувал и луѓе што живеат подобро. 
Да остане сведоштво дека сме ја чувале довербата, сме го одржале дадениот збор и сме имале храброст да создаваме за иднината.
Тоа е мојата одговорност пред Вас. 
Тоа е мојата обврска пред генерациите што доаѓаат. 
И на таа обврска ќе ѝ останам верен - со сета сила, со секој еден атом од мојата енергија и со сето знаење и љубов што ги имам за мојата Крива Паланка!
Почитувани сограѓани,
За мене, мојот град, мојата Крива Паланка, никогаш нема да биде завршен проект. 
Таа е и ќе остане наша вечна грижа, одговорност и љубов.
Од оваа говорница, пред сите Вас, упатувам искрен завет:
Завет за среќно и безгрижно детство на нашите деца!
Завет за можности што ќе им дадат на младите достојна причина овде да ја градат својата иднина!
Завет за достоинствен живот и заслужена почит за нашите повозрасни сограѓани!
И завет дека вратите на нашиот град секогаш ќе бидат широко отворени за сите што заминале, а ќе посакаат повторно овде да го пронајдат својот дом, својот мир и својот спокој!
Кога еден ден нашите наследници ќе застанат на ова место, сакам да имаат причина да бидат горди. Горди на своите предци што ја извојувале слободата и горди на нас што сме ја чувале и сме знаеле со неа да изградиме подобар град.
Нашите предци ни оставија слобода. Наша должност е на нашите деца да им оставиме град во кој ќе сакаат да живеат, да создаваат и да останат!
Тоа е нашата одговорност. Тоа е мерката за нашата работа. Тоа е заветот што мора да го исполниме - со дела!
Како што кажал еден познат мислител: „Да се сака не значи да се гледаме еден со друг, туку заедно да гледаме во иста насока.“
Нека љубовта кон Крива Паланка ни ја даде таа заедничка насока. Колку и да се различни нашите мислења, нека секогаш имаме мудрост да се слушнеме, доблест да се почитуваме и срце да си подадеме рака за доброто на нашиот заеднички дом.
Нека љубовта кон Крива Паланка биде посилна од нашите поделби, а нашата сплотеност нејзиното најголемо богатство!
Граду наш, чувај го она што си го наследил, чекори напред и не плаши се од иднината.
Остани град со достоинствено минато, храбра сегашност и иднина во која ќе има место за сонот на секој твој граѓанин!
Нека им е вечен споменот на сите што се избориле за нашата слобода!
Нека ни е честит 8 Октомври!
Да живее Крива Паланка!
Бог да ги благослови Крива Паланка и Македонија! 
